Virallinen lehti nro C 177 , 22/06/1999 s. 0047



A4-0104/99 Päätöslauselma Euroopan atomienergiayhteisön Korean niemimaan energia-alan kehitysjärjestöön (KEDOon) liittymistä koskevista yksityiskohtaisista säännöistä tehdystä sopimuksesta (C4-0483/97) Euroopan parlamentti, joka - ottaa huomioon Euroopan atomienergiayhteisön Korean niemimaan energia-alan kehitysjärjestöön (KEDOon) liittymistä koskevista yksityiskohtaisista säännöistä tehdystä sopimuksesta (C4-0483/97), - ottaa huomioon Euroopan atomienergiayhteisön perustamissopimuksen ja erityisesti sen 101 artiklan, - ottaa huomioon 14. toukokuuta 1998 antamansa päätöslauselman toimielinten toiminnan parantamisesta perustamissopimuksia muuttamatta - Euroopan unionin politiikkojen avoimuuden ja demokraattisuuden lisääminen ((EYVL C 167, 1.6.1998, s. 211.)), - ottaa huomioon 28. toukokuuta 1998 antamansa päätöslauselman Euroopan unionin asemasta maailmassa ((EYVL C 195, 22.6.1998, s. 35.)), - ottaa huomioon ulko- ja turvallisuusasiain sekä puolustuspolitiikan valiokunnan mietinnön ja budjettivaliokunnan sekä tutkimusta, teknologista kehittämistä ja energia-asioita käsittelevän valiokunnan lausunnot (A4-0104/99), A. ottaa huomioon, että päätös Euroopan unionin liittymisestä KEDOon on tärkeä ulkopoliittinen kysymys, jolla on myös budjetti- ja energiavaikutuksia, B. ottaa huomioon, että komissio ja neuvosto katsoivat, että on järkevää, että yhteisöistä nimenomaan Euratom liittyy KEDOon huolimatta sopimukseen liittyvistä yhteistä ulko- ja turvallisuuspolitiikkaa koskevista näkökohdista, C. ottaa huomioon, että liittymissopimus perustuu Euratomin perustamissopimuksen 101 artiklaan, jossa ei määrätä Euroopan parlamentin kuulemista, D. ottaa huomioon, että komissio ja neuvosto kieltäytyivät kuulemasta parlamenttia sopimuksesta vapaaehtoisesti, E. ottaa huomioon, että komissio teki sopimuksen neuvoston annettua hyväksymisensä 19. syyskuuta 1997 ilman, että Euroopan parlamentti antoi asiasta lausuntoa, F. ottaa huomioon, että parlamentin toistuvat pyynnöt Euratomin perustamissopimuksen muuttamisesta siten, että siinä määrättäisiin parlamentin kuuleminen, on jätetty huomiotta, samoin kuin sen pyynnöt tulla kuulluksi kaikista kansainvälisistä sopimuksista ja muista yleisistä asiakirjoista, jotka perustuvat Euratomin perustamissopimukseen, vaikka tähän ei olisikaan muodollista pakkoa, G. ottaa huomioon, että sopimuksessa määrätään, että Euroopan unionin KEDOlle antama rahoitusosuus on 15 miljoonaa euroa vuodessa viiden vuoden ajan, ja että avustus varmistaa Euratomille paikan täksi ajaksi KEDOn johtokunnassa, H. ottaa huomioon, että talousarvion määrärahat sellaisiin toimiin ovat ei-pakollisia menoja, I. ottaa huomioon, että EU:n avustuksen kaksi ensimmäistä erää maksettiin itse asiassa vuosiksi 1996 ja 1997, J. ottaa huomioon, että parlamentti otti vuoden 1998 talousarvioon budjettikohdan B7-6600 mukaiset 15 miljoonaa euroa varauksiin, K. ottaa huomioon, että nämä varat vapautettiin vasta komission kanssa käydyn kirjeenvaihdon jälkeen, jolloin sovittiin, että parlamentille annetaan tulevaisuudessa mahdollisuus antaa lausunto kaikista Euratomin perustamissopimukseen perustuvista merkittävistä kansainvälistä sopimuksista, L. ottaa huomioon, että tämän kirjeenvaihdon ((9. heinäkuuta 1998 (Gil-Robles - Santer), 16. heinäkuuta 1998 (Santer - Gil-Robles), 22. heinäkuuta 1998 (Gil-Robles - Santer) ja 27. heinäkuuta 1998 (Santer - Gil-Robles) päivätyt kirjeet; katso Ilmoitus jäsenille, PE 228.014.)) nojalla komissio lupasi erityisesti pitää asiasta vastaavan parlamentin valiokunnan ajan tasalla kyseisten sopimusneuvottelujen aikana ja antaa Euroopan parlamentille mahdollisuuden esittää näkemyksensä hyvissä ajoin ennen päätöstä kyseisen sopimuksen tekemisestä, M. ottaa huomioon, että 15. joulukuuta 1998 komissio teki sopimuksen Euroopan atomienergiayhteisön (Euratom) ja Kanadan ydintutkimusyhteistyöstä ((EYVL L 346, 22.12.1998, s. 65.)), N. ottaa huomioon, että komissio ei neuvottelujen aikana tiedottanut parlamentille tästä sopimuksesta eikä antanut parlamentille mahdollisuutta näkemystensä esittämiseen ennen sopimuksen tekemistä, O. ottaa huomioon, että vuoden 1999 talousarviossa osa KEDOon tarkoitetuista varoista on otettu varauksiin; 1. Pahoittelee sitä, että komissio ei ole kunnioittanut etenkään Euratomin ja Kanadan ydintutkimusyhteistyötä koskevan sopimuksen osalta edellä mainitusta kirjeenvaihdosta johtuvaa sopimusta, jonka mukaan parlamentti saa mahdollisuuden antaa lausunnon kaikista Euratom-sopimukseen perustuvista merkittävistä kansainvälistä sopimuksista ennen niiden hyväksymistä; 2. Arvostelee edelleen komissiota ja neuvostoa siitä, että ne eivät ole kuulleet parlamenttia ennen Euratomin KEDOon liittymistä koskevan sopimuksen tekemistä; 3. Panee tyytyväisenä merkille myöhässä olevat komission toimet menettelyjen luomiseksi, joilla varmistetaan, että komission edellä mainitussa kirjeenvaihdossa ((Kuten liitteenä olevassa varapuheenjohtaja Sir Leon Brittanin kirjeessä puhemies Gil-Roblesille, jossa vahvistetaan menettelyt Euroopan parlamentin osallistumiselle kansainvälisiin sopimuksiin, jotka tehdään Euratomin perustamissopimuksen 101 artiklan toisen kohdan nojalla.)) esittämiä sitoumuksia noudatetaan; panee merkille, että nämä toimet varmistavat sen, että komissio toimittaa parlamentille aina vuoden alussa luettelon 101 artiklan toisen kohdan nojalla tehtävistä Euratom-sopimuksista, joista ollaan neuvottelemassa tai joita koskevat neuvottelut aloitetaan kyseisenä vuonna, ja säännöllisiä tilannekatsauksia ja tiedotteita pyynnöstä sekä sopimustekstit samaan aikaan, kun ne toimitetaan neuvostolle, jotta parlamentti voi ilmaista kantansa ennen niiden allekirjoittamista; 4. Toteaa neuvoston ymmärtäneen, että KEDOn jäsenyys voi vaikuttaa myös muihin kuin energia-alan asioihin, koska sen 24. heinäkuuta 1997 antamassa yhteisessä kannassa ((EYVL L 213, 5.8.1997, s. 1.)) todetaan, että Euroopan atomienergiayhteisön toimivallan ulkopuolelle jäävien asioiden osalta KEDOn johtokunnan kannan määrää neuvosto ja ilmaisee puheenjohtajavaltio, ja pyytää, että niistä annetaan parlamentille säännöllisesti tietoja EU-sopimuksen J.7 artiklan mukaisesti; 5. Katsoo, että Korean demokraattisen kansantasavallan aikaisempi asenne ja erityisesti sen uhkaus hylätä ydinsulkusopimus ja torjua Kansainvälisen atomienergiajärjestön viranomaisten tarkastukset ja suojatoimenpiteet, yhdessä sen ohjustenkehittämisohjelman kanssa, merkitsivät vakavaa vaaraa koko alueen turvallisuudelle; 6. Pitää myönteisenä sitä, että Yhdysvaltojen, Korean demokraattisen kansantasavallan ja KEDOn neuvottelema puitesopimus, jonka pääkohtia täytäntöönpanemaan KEDO perustettiin, tarjoaa välineen, jolla merkittävästi vähennetään ydinaseiden leviämistä ja muita uhkia, ydinonnettomuudet mukaan lukien, mutta pitää valitettavana sitä, että Korean demokraattisen kansantasavallan energia- ja muita tarpeita ei otettu huomioon muulla tavalla kuin sopimalla kahden kevytvesireaktorin toimittamisesta; 7. Toistaa oman ja koko Euroopan unionin olevan sitoutunut kiinteämpien suhteiden luomiseen Aasian kanssa, pitää myönteisenä komission Euroopan unionin politiikkaa Korean tasavallan suhteen koskevassa tiedonannossa (KOM(98)0714) ilmaistua komission pyrkimystä edistää Pohjois-Korean sitoumusta kansainvälisellä tasolla, ja on sitä mieltä, että EU liittymällä KEDOon myötävaikuttaa tähän osoittaessaan solidaarisuutta Korean tasavallalle ja Japanille (joka on tukenut EU:n ja Yhdysvaltojen ponnisteluja Bosniassa hyvin huomattavilla summilla) ja edistää käytännöllisellä tavalla Itä-Aasian turvallisuuden parantamista; 8. Antaa arvoa sille, että Korean demokraattisen kansantasavallan osallistuminen KEDOon on ensimmäisen kerran antanut mahdollisuuden luoda jonkinlaiset yhteydet tämän maan ja Yhdysvaltojen välillä (ja jossain määrin myös Korean tasavallan ja Japanin kanssa), ja ilmaisee toiveenaan, että näitä ja muita yhteyksiä voidaan kehittää Korean demokraattisen kansantasavallan ottamiseksi kansainvälisen yhteisön jäseneksi; 9. Toteaa, että marraskuussa 1998 tehty kustannusten jakoa koskeva järjestely jättää kevytvesireaktorien rakentamisen n. 4,6 miljardin USD kokonaiskustannuksiin ainakin 350 miljoonan USD aukon; 10. Toteaa, että KEDO-hankkeen alkuperäistä päättymismääräaikaa vuodeksi 2003 on jo lykätty virallisesti vuoteen 2005, ja että lykkääminen sitäkin myöhemmäksi näyttää väistämättömältä; 11. Toteaa, että kevytvesireaktorit, jotka KEDOn on määrä rakentaa, ovat sen varassa, että Korean demokraattinen kansantasavalta toimittaa kaksi erillään sijaitsevaa kiinteää voimanlähdettä ja rakentaa asianmukaisen sähköverkon, mikä maksaa ainakin 300 miljoonaa USD; 12. Kiinnittää huomiota siihen, että Korean demokraattinen kansantasavalta ei vakavan talouskriisin ja elintarvikepulan vuoksi todennäköisesti pysty toimittamaan näitä ilman apua, ja pyytää Euratomia ottamaan tämän kysymyksen kiireellisesti esille KEDOn johtokunnassa, tekemään ehdotuksia ongelman ratkaisemiseksi ja antamaan niistä kertomuksen Euroopan parlamentille; 13. Kiinnittää huomiota siihen, että Korean demokraattiselle kansantasavallalle, jolla on huomattavia hiilivaroja, mutta jonka hiilentuotanto on erittäin vähäistä osittain sen vuoksi, että kaivosten koneisiin ja laitteisiin ei saada sähköä, toimitetaan väliaikaista energia-apua Yhdysvaltojen ja Korean demokraattisen kansantasavallan puitesopimuksen ja KEDOn perustamissopimuksen perusteella raskaan polttoöljyn muodossa; 14. Toteaa, että edellä mainittujen polttoöljytoimitusten epävakaus on aiheuttanut Korean demokraattiselle kansantasavallalle lisäongelmia ja antanut myös aihetta epäillä, että Yhdysvallat ja muut KEDO-kumppanit eivät pysty täyttämään omia sitoumuksiaan; 15. On tietoinen siitä, että poliittisen tahdon puuttuminen tietyiltä Yhdysvaltojen poliittisilta piireiltä on aiheuttanut Yhdysvalloille ongelmia vastata näiden toimitusten kustannuksista; nämä toimitukset ovat tällä hetkellä Yhdysvaltojen ainoa suora KEDOa koskeva rahoituskohde; 16. Korostaa, että mikäli Korean demokraattisen kansantasavallan odotetaan tinkimättä noudattavan puitesopimuksen määräyksiä, myös Yhdysvaltojen on ehdottomasti tehtävä samoin; 17. Painottaa sitä, että on ratkaisevan tärkeää säilyttää energiatoimitukset Korean demokraattisen kansantasavallan kanssa sovitulla tasolla, ja pyytää Euratomia tarkastelemaan viipymättä mahdollisuutta täydentää raskaan polttoöljyn toimituksia hiilellä, koska Korean demokraattisen kansantasavallan enimmäkseen hiilikäyttöiset voimalat pystyisivät polttamaan hiiltä tehokkaammin, ja myös antaa suoraa apua Korean demokraattiselle kansantasavallalle, mahdollisesti KEDOn ulkopuolella, jotta se pystyisi nykyistä paremmin käyttämään hyväkseen omia hiilivarojaan; 18. On syvästi huolestunut väitteistä, joiden mukaan Korean demokraattinen kansantasavalta jatkaa ydinaseohjelmansa kehittämistä Kumchangarin maanalaisissa laitoksissa ja pitää välttämättömänä, että asiaa on tutkittava mahdollisesti puolueettoman kolmannen osapuolen kuten Kansainvälisen atomienergiajärjestön tai YK:n toimesta maanalaisten laitosten olemassaoloon liittyvien epäilyjen hälventämiseksi; 19. Myöntää, että Korean demokraattisen kansantasavallan kehittelemä ohjusteknologia ei riko puitesopimusta, mutta toteaa, että ohjusten myynti kolmansiin maihin ja äskettäinen ohjuksen ampuminen ilman etukäteisvaroitusta Japanin ilmatilan yli ovat lisänneet turvattomuutta alueella; uskoo, että toinen samanlainen ohjuksen laukaisu vastaavanlaisissa olosuhteissa entisestään pahentaisi tilannetta; 20. Toivoo, että EU:n roolia KEDOssa ja sovitussa puitesopimuksessa sekä siihen tehtävissä muutoksissa voitaisiin valvoa mahdollisimman suuressa määrin, koska on olemassa epäilyksiä Korean demokraattisen kansantasavallan menettelyn ja pyrkimysten suhteen ohjusten kehittelyssä ja mahdollisessa joukkotuhoaseiden tuotannon jatkamissa, mihin voi kuulua plutoniumin erottaminen uusista kevytvesireaktoreista; aikoo siksi ottaa KEDOlle vuonna 2000 myönnettävät määrärahat varaukseen ja tehdä samoin vuosittain kaiken tulevan rahoituksen kanssa; 21. Katsoo, että vaikka KEDO-hanke voi lievittää Korean demokraattisen kansantasavallan energiapulaa keskipitkällä ja pitkällä aikavälillä, EU:n on ehdottomasti annettava myös yhä lisääntyvässä määrin humanitaarista apua sekä teknistä apua ydinenergiaa hyödyntämättömälle energia-alalle ja maatalousalalle; 22. Pitää arvossa komission aikomusta tarjota EU:n teollisuudelle tilaisuuksia osallistua KEDO-hankkeeseen EU:n saadessa paikan KEDOn johtokunnassa, ja pyytää kyseistä johtokunnan jäsentä varmistamaan, että tarjouskilpailumenettelyt niiden sopimusten osalta, jotka eivät koske itse ydinreaktoreita (joiden toimituksesta vastaa Korean Electric Power Company, KEPCO), järjestetään siten, että EU:n yrityksillä on yhtäläiset mahdollisuudet saada sopimuksia; 23. Katsoo, että Euroopan unionin olisi omalta osaltaan vähennettävä ydinaseiden leviämisen vaaraa lisäämällä ydinturvallisuutta ja rohkaisemalla parempien suhteiden kehittämistä Korean demokraattisen kansantasavallan ja sen naapurien välillä, ja katsoo, että liittyminen KEDOon antaa Euroopan unionille paremmat mahdollisuudet päästä edellä mainittuun tavoitteeseen; 24. Hyväksyy edellä mainittujen huomautusten perusteella Euratomin liittymistä KEDOon koskevan sopimuksen; 25. Kehottaa puhemiestään välittämään tämän päätöslauselman neuvostolle, komissiolle, Korean demokraattisen kansantasavallan, Yhdysvaltojen, Korean tasavallan ja Japanin hallituksille sekä KEDOn johtokunnalle. LIITE Euroopan parlamentin osallistuminen Euratomin perustamissopimuksen 101 artiklan 2 kohdan nojalla tehtyihin kansainvälisiin sopimuksiin: komission puheenjohtaja Santerin 18. maaliskuuta 1999 päivätty kirje puhemies Gil-Roblesille Keskusteltuani laajasti Euroopan parlamentin eri jäsenten kanssa kirjoitan Teille vahvistaakseni käytännön järjestelyt, jotka komissio tulee nyt toteuttamaan sen takaamiseksi, että viime vuoden kesäkuussa Teidän ja puheenjohtaja Santerin välisellä kirjeenvaihdolla saavutettu yhteisymmärrys (Euratomin perustamissopimuksen 101 artiklan toisen kohdan mukaisten huomattavan tärkeiden sopimusten tekemisestä) pannaan kaikilta osiltaan täytäntöön. Komissio toimittaa tästä lähin vuoden alussa luettelon asiaan kuuluvista 101 artiklan toisen kohdan nojalla tehtävistä sopimuksista, joista ollaan neuvottelemassa tai joita koskevat neuvottelut aloitetaan kyseisenä vuonna. Luetteloa päivitetään säännöllisesti ja se toimitetaan parlamentille tarvittavien luottamuksellisuutta koskevien edellytysten mukaisesti. Komissio antaa parlamentin asiasta vastaavan valiokunnan pyynnöstä myös suullisesti tietoja neuvottelujen kulusta tarvittavien luottamuksellisuutta koskevien edellytysten mukaisesti. Komissio toimittaa lisäksi ehdotuksia näiden sopimusten tekemisestä parlamentille samaan aikaan kuin ehdotukset toimitetaan hyväksyntää varten neuvostolle. Tämä on merkittävä menettelyyn liittyvä innovaatio, koska sen avulla taataan, että parlamentti saa tietoa ennen kuin neuvosto on ilmoittanut kantansa sopimuksen tekemisestä. Parlamentilla on näin ollen mahdollisuus ilmaista näkemyksensä ennen kuin päätös sopimuksen tekemisestä on vahvistettu, kuten kirjeenvaihdossa sovittiin. Neuvoston päätöksentekoon kuluva aika on yleensä melko pitkä, joten parlamentilla on runsaasti aikaa ilmaista kantansa niin halutessaan. Jos neuvosto haluaa joissakin tapauksissa tehdä päätöksen erityisen nopeasti, komissio ilmoittaa asiasta parlamentille asianmukaisesti. Haluan tässä kirjeessä antaa myös tietoja neuvotteluista Euratomin perustamissopimuksen 101 artiklan toisen kohdan mukaisista sopimuksista, joista ollaan parhaillaan neuvottelemassa tai joita koskevaa päätöstä ei ole vielä tehty. Tiedot perustuvat komission yksiköiden tällä hetkellä käytössä olevaan informaatioon. Pyydän huomioimaan, että kaikki mainitut sopimukset kuuluvat 101 artiklan toisen kohdan piiriin ja niitä koskevat neuvottelut ovat käynnissä tai käynnistymässä vuoden aikana: - sopimus Ukrainan kanssa (ydinfuusio ja ydinturvallisuus): sopimusluonnos vahvistettiin 16. lokakuuta 1998. Asiaan kuuluvia asiakirjoja ollaan valmistelemassa; ne toimitetaan virallisesti neuvostolle ja parlamentille muutaman viikon kuluessa. - sopimus Kazakstanin kanssa - ydinfuusio (erillinen sopimus ydinturvallisuudesta on jo valmisteilla): sopimusluonnos valmistunee muutaman viikon kuluessa (edelliset keskustelut järjestettiin tammikuussa 1999), jonka jälkeen asiaan kuuluvat asiakirjat toimitetaan virallisesti neuvostolle ja parlamentille. - sopimus Venäjän kanssa (ydinfuusio ja ydinturvallisuus): neuvottelut edelleen käynnissä. - sopimus Japanin kanssa; neuvottelut aloitettaneen tulevina viikkoina. Minulle on ilmoitettu, että viime vuonna kirjeenvaihdon jälkeen saavuttamamme, neuvotteluiltaan päätökseen saatettuja sopimuksia koskevan yhteisymmärryksen täytäntöönpanossa on ollut joitakin alkuvaikeuksia. Jotta välttäisimme jatkossa sen, että komission ja parlamentin välillä on tästä aiheesta väärinkäsityksiä, olen antanut yksiköilleni ohjeet lähettää yksiköillenne erikseen viime vuoden loppupuolelta ja tämän vuoden alusta kaikki asiaan kuuluvat sopimustekstit, jotka kuuluvat saavuttamamme yhteisymmärryksen piiriin. Edellä mainitut järjestelyt selkeytyisivät huomattavasti, jos voisitte ilmoittaa minulle, mikä parlamentin valiokunta vastaa näistä asioista, jotta tieto kulkisi asianmukaisesti oikeille tahoille. Uskon, että voimme nyt tältä pohjalta panna viime vuonna saavuttamamme yhteisymmärryksen täytäntöön tavalla, joka tyydyttää sekä Euroopan parlamenttia että komissiota. Kirjeestä lähetetään jäljennös pysyvien edustajien komitean puheenjohtaja Dietrich von Kyaw'lle.